KIRJALLINEN KYSYMYS E-3054/02

esittäjä(t): Bart Staes (Verts/ALE) komissiolle

(24. lokakuuta 2002)

Aihe: Komission suhtautuminen Nepaliin

Euroopan unioni on myöntänyt vuodesta 1977 lähtien tukea Nepalille yhteensä yli 130 miljoonaa euroa. Komission puheenjohtaja Romano Prodi toivotti 24. heinäkuuta 2001 menestystä Nepalin vasta valitulle pääministerille Sher Bahadur Deuballe. Prodi ilmaisi luottamuksensa, että uuden pääministerin johdolla ja demokraattisen vuoropuhelun ansiosta olisi mahdollisuus edistää rauhaa, vakautta ja kehitystä. Prodi vahvisti samalla, että komissio oli valmis tiiviimpään kanssakäymiseen Nepalin kanssa.

Komissio antoi kuluvan vuoden elokuun 20 päivänä lehdistötiedotteen, jonka mukaan se oli myöntänyt 615 000 euroa tukea Nepalille tarkoituksenaan vähentää maassa esiintyneitä jännitteitä. Nepalin pääministeri kävi keskustelun komission jäsenen Christopher Pattenin kanssa kahdeksan päivän kuluttua tiedotteen annosta. Nepalilainen ihmisoikeusaktivisti Gopal Siwakoti Chintan kommentoi pääministeri Sher Bahadur Deuban vierailua Brysseliin ja totesi, että kukaan ei tiennyt Nepalissa vierailusta. Hänen maamiehensä luulivat, että pääministeri oli Johannesburgissa kestävän kehityksen huippukokouksessa. Nepalin kuningas erotti pääministerin ja hallituksen kuluvan vuoden lokakuun 4 päivänä, koska hallitus ei pystynyt järjestämään vaaleja suunniteltuna ajankohtana, 13. joulukuuta. Kuningas Gyanendran mukaan hän ei järjestänyt vallankaappausta, mutta lykkäsi vaalit epämääräiseen ajankohtaan.

Voiko komission jäsen Christopher Patten ilmoittaa mistä aiheista hän keskusteli Nepalin entisen pääministerin kanssa, millainen keskustelun sävy oli, ja minkä vaikutelman hän siitä sai? Millaisiin konkreettisiin tuloksiin päästiin?

Voiko komissio tehdä arvion vuodesta 1977 lähtien Nepalille annetusta tuesta ja ilmoittaa, millaisiin konkreettisiin tuloksiin sen avulla päästiin? Vastaako myönnetty rahoitus komission mielestä sillä aikaansaatuja tuloksia?

Onko komissio tietoinen viimeaikaisesta kehityksestä Nepalissa, ja kun se ottaa kehityksen huomioon, miten se suhtautuu tämän valtion tilanteeseen?

Lehdistötiedotteessa ilmoitettiin, että EU:n tuella pyrittiin puuttumaan Nepalin konfliktin taustalla oleviin tekijöihin. Mihin toimiin komissio on tämän vuoksi jo ryhtynyt?

Christopher Pattenin komission puolesta antama vastaus

(27. marraskuuta 2002)

Koska tilanne Nepalissa on muuttunut yhä epävakaammaksi kuningasperheen surman jälkeen (kesäkuussa 2001), unioni on kiinnittänyt yhä tiiviimpää huomiota maan poliittiseen tilanteeseen ja turvallisuuteen. Komissio ja jäsenvaltiot ovat tehostaneet valvontaa, joka kohdistuu hallituksen epävakauteen, maolaisten kapinallisten toimintaan ja armeijan yritykseen pitää tilanne hallinnassaan. Komissio ja jäsenvaltiot ovat myös ilmaisseet huolensa lisääntyvistä ihmisoikeusrikkomuksista ja taloudellisen ja sosiaalisen tilanteen huonontumisesta.

Pääministeri Deuban vierailu elokuussa 2002 toteutui tätä taustaa vasten. Vierailun aikana ulkosuhteista vastaava komission jäsen toisti komission tarjouksen tukea vaalien järjestämistä ja ilmaisi samalla huolensa poikkeustilan mahdollisesta jatkumisesta. Hän vahvisti komission tuen pitkän aikavälin kehitysyhteistyöaloitteille köyhyyden kitkemiseksi ja maolaisten kanssa syntyneen konfliktin syiden poistamiseksi. Ilmapiiri tapaamisen aikana oli ystävällinen (kyseessä oli ensimmäinen Nepalin pääministerin vierailu komissiossa), ja komission halu tukea kaikkia toimenpiteitä demokratian vahvistamiseksi tehtiin hyvin selväksi.

Viimeaikaiset tapahtumat, esimerkiksi huoltohallitus, jota ei ole valittu vaaleilla, parlamentin toiminnan puuttuminen, vaaleilla valittujen paikallisten edustajien toiminnan puuttuminen ja kaikkien selvien merkkien puuttuminen siitä, että neuvottelut maolaisten kanssa aloitettaisiin uudelleen, merkitsevät vaaraa, että maa taantuu takaisin vuotta 1990 edeltäneeseen tilanteeseen ja perustuslaillisen monarkian perustamisen jälkeen saavutetut tulokset tuhoutuvat.

Komissio jatkaa sitoumustensa toteuttamista Nepalissa, ja siellä on avattu komission valtuuskunnan toimisto maaliskuussa 2002. Poliittinen raportointi ja tiivis yhteistyö Katmandussa edustettuina olevien jäsenvaltioiden kanssa jatkuu erityisesti sellaisten turvallisuuskysymysten osalta, jotka voisivat vaarantaa meneillään olevaa ja uutta kehitystoimintaa.

Aikaisempi yhteisön kehitysapu Nepalille keskittyi pääasiassa maaseudun kehittämiseen ja köyhyyden lievittämiseen. Yhteisön toiminnan kohteita olivat: (i) keinokastelu ja valuma-alueiden hoito, (ii) eläinten terveydenhuolto, (iii) lisääntymisterveydenhuolto, (iv) peruskoulutus, (v) pakolaiset ja (vi) yhteiskunnan peruslaitosten rakentaminen ja toimintakyvyn lisääminen.

Yhteisön apu Nepalille on kokonaisuutena tarkasteltuna ollut onnistunutta ja vastannut Nepalin tarpeita ja painopisteitä, jotka on esitetty viisivuotissuunnitelmissa. Kokemus on osoittanut, että menestyäkseen hankkeiden pitää perustua paikallisten edunsaajien aktiiviseen osallistumiseen sekä vahvaan hallintaorganisaatioon.

Viime vuosina merkittävät maaseudun kehittämiseen ja keinokasteluun keskittyneet yhteisön hankkeet ovat kohdanneet vakavia vaikeuksia maolaisten kapinallisten häirinnän ja hyökkäysten vuoksi. Tämän kehityksen seurauksena ja rauhan ja vakauden edistämiseksi Nepalissa yhteisön uutena yhteistyöstrategiana Nepalissa on ottaa konfliktin lievittäminen merkittäväksi osaksi kehitysstrategiaa.

Komissio on parhaillaan saamassa valmiiksi Nepalin uuden maakohtaisen strategia-asiakirjan, johon sisältyy ehkäiseviä aloitteita oikeusvaltion ja hyvän hallinnon tukemiseksi, ihmisoikeuksien suojaamiseksi ja maaseudun pitkäjänteisen kehityksen tukemiseksi alueilla, joilla voimakasta kapinallista toimintaa (keskilänsi). Heinäkuussa 2002 komissio hyväksyi 15 miljoonan euron arvoisen merkittävän aloitteen paikallisten maaseutuyhteisöjen sähköistämiseksi (aurinkoenergian avulla) alueilla, joilla ei ole yhteyttä kansalliseen sähköverkkoon eikä vesivoimaa.